Abdul Halim

Abdul Halim (ejaan lamo: Abdoel Halim) () adolah surang pajuang kamardekaan Indonesia. Sasudah Indonesia mardeka, baliau parnah manjabat sabagai Pardana Mantari Indonesia pado Kabinet Halim (1949) nan mamarentah katiko Republik Indonesia manjadi bagian dari Republik Indonesia Serikat.

Latar balakang jo pandidikan 
Abdul Halim laia dari pasangan Achmad Sutan Iyus jo Darama asa Banuhampu, Agam, Sumatera Barat. Pado umua 7 tahun, Abdullah, sapupu mandenyo nan pado wakatu itu manjadi salah satu pamimpin Bataafsche Petroleum Maatscappij (BPM - kini manjadi Pertamina) mambaonyo ka Jakarta. Di Jakarta baliau manarimo pandidikan sajak di HIS, MULO, AMS B, sampai luluih dari GHS (Geneeskundige Hooge School atau Sakola Kadokteran, kini manjadi Fakultas Kedokteran Universitas Indonesia).

Maso pajuangan 1945-1949 
Sajak Proklamasi 1945 baliau duduak sabagai Wakil Katua BP-KNIP basamo jo Assaat nan manjabat Katua BP-KNIP. Badan Pekerja (BP) nan baanggotakan 28 urang, adolah badan palaksana nan malakuan karajo sahari-hari dari Komite Nasional Indonesia Pusat nan baanggotaan 137 urang.

Pado taun 1948, Halim sato mambantuak Pemerintah Darurat Republik Indonesia (PDRI) di Sumatera Barat. Pado maso revolusi fisik (1945-1949) baliau indak parnah malakuan praktek dokter. Salain sabagai politisi, Halim punyo hobi mamaliharo oto kasayangannyo. Sahinggo dek kawan-kawannyo, baliau dijuluki sabagai "dotor oto" alias "montir oto".

Maso RI jo sasudah RIS 1950 
Pado maso Republik Indonesia Serikat, baliau dipacayo sabagai Pardana Mantari, sadangkan Mr. Assaat sabagai acting Presiden. Kamudian sasudah RIS, baliau duduak dalam Kabinet Natsir. Sasudah malapehan jabatan sabagai Menteri Pertahanan (ad interim) di Kabinet Natsir, Abdul Halim manakuni bidangnyo sabagai dotor sarato manjabat direktur Rumah Sakit Cipto Mangunkusumo Jakarta (1951-1961). Abdul Halim tarakhia manjabat sabagai Inspektur Jenderal RSCM dan maningga di Jakarta.

Jauah dari kagiatan politik, Halim nan punyo hobi bamain bola, talibat dalam pambantukan Voetbalbond Indonesische Jakarta (kini Persija) pado taun 1927. Di klub itu baliau manjadi katua salamo babarapo taun. Dari 1951-1955, baliau manjabat sabagai Vice Chairman jo kudian katua Komite Olimpiade Indonesia (KOI). Halim diangkek sabagai ketua Ikada Foundation nan mambangun Stadion Ikada, Jakarta. Pado taun 1952 baliau mamimpin kontingen Indonesia partamo dalam Olimpiade Helsinki.

Referensi 

Pardana Mantari Indonesia
Alumni Universitas Indonesia
Menteri Pertahanan Indonesia
Tokoh Minangkabau
Tokoh dari Bukittinggi